Superspanne kry 'skop' van super-helde | Netwerk24
Superspanne kry 'skop' van super-helde
Deur Tinus van Staden 25 November 2018 00:01
Die Haaie in die gewaad van die Black Panther, die Leeus as Spider-Man, die Stormers met 'n Thor-tema en die Bulle met truie wat aan Captain America herinner.
Rapport verneem 'n nuwe drieledige ooreenkoms tussen die strokiesprentreus Marvel, die vier Suid-Afrikaanse spanne en SuperSport gaan volgende jaar die "Super" behoorlik in die Superrugby-reeks sit.
'n Verklaring van SuperSport word binnekort verwag waarin dié uitsaaier sal aankondig dat hy sy bemarkingsveldtog vir volgende jaar se reeks op gewilde karakters uit Marvel se uiters suksesvolle Avengers-rolprentreeks gaan skoei. Elke wedstryd waarin twee Suid-Afrikaanse spanne teen mekaar te staan kom, sal 'n superheld-geur hê, het verskeie bronne bevestig.
Vier karakters, Black Panther, Spider-Man, Thor en Captain America sal glo dien as inspirasie vir elk van die vier spanne se truie wanneer hulle in derby-wedstryde teen mekaar te staan kom. Die Haaie, wat tradisioneel in swart speel, sal glo in truie met 'n Black Panther-tema speel. Die Bulle se blou pas goed by dié van Captain America en hulle kan moontlik in truie met dié karakter as tema uitdraf.
Die Leeus se rooi herinner aan dié van Spider-Man. Die kans is dus goed dat hulle inspirasie uit dié karakter sal put. Thor, die god van donderweer, is nommerpas as karakter vir die Stormers.
Dit is nog onduidelik tot hoe 'n mate die spanne se truie deur hul unieke superhelde se uitrustings geïnspireer gaan word.
Dié truie sal ook slegs vir wedstryde gebruik word waarin twee Suid-Afrikaanse spanne teen mekaar speel. Die oorsese spanne sal nie in superheld-vere opgetof word nie.
Daar word verneem elke span sal drie truie bekend stel – 'n tuis-, weg- en Marvel-trui. Die Marvel-trui sal nie op dieselfde tyd as die ander truie bekend gestel word nie.
Clinton van der Berg, 'n woordvoerder van SuperSport, het by navraag gesê daar is "opwindende planne", maar hy mag nie veel meer sê nie. 'n Verklaring word binnekort verwag, maar nog nie vandeesweek nie.